text: Træning med iPad skal styrke ældres livskvalitet
  30 juni 2017 kl. 05.59
  Ældre i Vejen Kommune får nu mulighed for at træne deres fysiske styrke med hjælp fra et nyt, digitalt træningsprogram.
  Programmet kan gøre de ældre stærkere og øge deres livskvalitet – og så kan det udføres hjemme i deres egen stue. Træningen kan f.eks. gøre det muligt for den ældre at genvinde evnen til at gå på toilettet eller stå ud af sengen ved egen hjælp.
  Eksempel på fremtidig morgenhilsen i Vejen Kommune: "Godmorgen, Hr. Andersen. Så er det tid til 20 minutters træning med iPad'en."
  Træningsprogrammet bliver skabt efter en fysisk test, som de ældre udfører sammen med en ergo- eller fysioterapeut fra kommunen. Når programmet er genereret, træner de ældre to gange 20 minutter om ugen sammen med en af de sosu-medarbejdere i Vejen Kommune, der har særligt kendskab til træning. Både sosumedarbejder og den ældre vil kunne se øvelserne på video på iPad.
  Så fremover kan hjemmeplejen møde de ældre i Vejen Kommune på en ny måde:
  - Godmorgen, Hr. Andersen. Så er det tid til 20 minutters træning med iPad'en.
  Vejen Kommune gennemførte i foråret et forsøg, hvor 53 ældre trænede hjemme med et målrettet program. Forsøget var en stor succes. 72 pct. af de ældre har fået en bedre fysisk form – og øget deres styrke med en tredjedel. 64 pct. af de ældre er blevet mere selvhjulpne og kan klare flere af hverdagens aktiviteter selv.
  Derfor har kommunen nu valgt at sætte det nye, digitale træningsprogram, DigiRehab, i drift i hjemmeplejen.
  